Η επιλογή των θεμάτων των ερευνητικών εργασιών της EFRAG έγινε με βάση τα αποτελέσματα της δημόσιας διαβούλευσης του 2015. Η δημόσια διαβούλευση συνέβαλε στην κατανόηση των ερευνητικών προτεραιοτήτων από όλες τις συνιστώσες στην Ευρώπη. Η EFRAG θα ξεκινήσει διαβούλευση για το νέο θεματολόγιο έρευνας το δεύτερο τρίμηνο του 2018. Η EFRAG υποστηρίζει σθεναρά τη διεξαγωγή τεκμηριωμένης έρευνας. Στο πλαίσιο των ερευνητικών δραστηριοτήτων της το 2017, η EFRAG δημοσίευσε μελέτη με τίτλο «Dynamic Risk Management - How do banks manage interest rate risk?» (Δυναμική διαχείριση κινδύνου - Πώς διαχειρίζονται οι τράπεζες τον κίνδυνο επιτοκίου;) και έγγραφο προβληματισμού με τίτλο «Goodwill Impairment Test: Can it be improved?» (Έλεγχος απομείωσης υπεραξίας: Μπορεί να βελτιωθεί;)

Το 2017 το PIOB διατήρησε σταθερή επικοινωνία με τις επιτροπές καθορισμού προτύπων υπό την εποπτεία του [την Επιτροπή Διεθνών Ελεγκτικών και Ασφαλιστικών Προτύπων (IAASB)]· το Συμβούλιο Διεθνών Προτύπων Εκπαίδευσης στη Λογιστική (IAESB) και το Συμβούλιο Διεθνών Προτύπων Δεοντολογίας για Λογιστές (IESBA), τις τρεις συμβουλευτικές ομάδες τους, τη συμβουλευτική ομάδα συμμόρφωσης και την επιτροπή διορισμών και την ηγεσία της IFAC.

Το 2017, το PIOB διοργάνωσε επίσης δύο εκδηλώσεις προβολής. Η πρώτη πραγματοποιήθηκε στις 9 Φεβρουαρίου στο Νέο Δελχί της Ινδίας υπό την αιγίδα του Ινδικού Ινστιτούτου Ορκωτών Λογιστών [Institute of Chartered Accountants of India (ICAI)] με τίτλο «Global Audit Oversight: Reconciling the Perception Gap». Η δεύτερη ήταν μια συζήτηση σχετικά με τον αντίκτυπο της τεχνολογίας στους λογιστικούς ελέγχους, η οποία διοργανώθηκε στη Μαδρίτη στις 30 Ιουνίου. Το PIOB, σε συνεργασία με το Monitoring Group (ομάδα παρακολούθησης), επένδυσε στην ανάπτυξη ενός πλαισίου δημοσίου συμφέροντος με στόχο την παροχή ενός καλύτερου μηχανισμού για την αξιολόγηση του τρόπου με τον οποίο το δημόσιο συμφέρον αποτυπώνεται καθόλη τη διάρκεια της διαδικασίας καθορισμού προτύπων.

4.2.Διακυβέρνηση και λογοδοσία

Τα μέλη του PIOB διορίζονται από την ομάδα παρακολούθησης η οποία φέρει την τελική ευθύνη για τις συνολικές ρυθμίσεις διακυβέρνησης στον τομέα των διεθνών λογιστικών, ασφαλιστικών, δεοντολογικών και εκπαιδευτικών προτύπων. Η ομάδα παρακολούθησης, της οποίας μέλος είναι η Ευρωπαϊκή Επιτροπή, παρακολουθεί τον τρόπο με τον οποίο το PIOB επιτελεί τον ρόλο του όσον αφορά το δημόσιο συμφέρον, με ιδιαίτερη έμφαση στην εποπτεία της διαδικασίας καθορισμού προτύπων.

Στις 9 Νοεμβρίου 2017 η ομάδα παρακολούθησης εξέδωσε δημόσια διαβούλευση με τίτλο «Stengthening the governance and oversight of the international audit-related standard-setting boards in the public interest». Η ομάδα παρακολούθησης έλαβε 179 απαντήσεις και δημοσίευσε συνοπτική παρουσίαση των παρατηρήσεων στον δικτυακό τόπο της IOSCO (Διεθνής Οργάνωση Επιτροπών Εποπτείας Χρηματιστηρίων) στις 31 Μαΐου 2018, η οποία δείχνει ευρεία υποστήριξη των μεταρρυθμίσεων από τα ενδιαφερόμενα μέρη, προκειμένου να αυξηθεί η λογοδοσία και η διαφάνεια όσον αφορά τον καθορισμό προτύπων που συνδέονται με τον λογιστικό έλεγχο. Επίσης όλες οι ομάδες ενδιαφερόμενων μερών παρέχουν στήριξη στο πλαίσιο δημοσίου συμφέροντος που είναι ενσωματωμένο σε ολόκληρη τη διαδικασία καθορισμού προτύπων. Με βάση τις ληφθείσες παρατηρήσεις και τις περαιτέρω δραστηριότητες προβολής, στόχος της ομάδας παρακολούθησης είναι η δημοσίευση, προς το τέλος του 2018, Λευκής Βίβλου για τη μελλοντική δομή διακυβέρνησης. Το πλαίσιο δημοσίου συμφέροντος, το οποίο αναπτύχθηκε μαζί με το PIOB, θα αποτελεί ένα από τα βασικά στοιχεία της.

Στην Λευκή Βίβλο θα συμπεριληφθούν επίσης ζητήματα σχετικά με τη σύνθεση και τον ρόλο του PIOB στο πλαίσιο του μελλοντικού μοντέλου διακυβέρνησης. Σε γενικές γραμμές, οι ερωτηθέντες υποστηρίζουν την ισχυρή ανεξάρτητη εποπτεία, ενώ προτείνεται η ανάθεση πρόσθετων καθηκόντων στο PIOB (π.χ. έγκριση στρατηγικών σχεδίων).

4.3.Εξελίξεις στη διαφοροποίηση της χρηματοδότησης το 2017

Η χρηματοδότηση του PIOB είναι σχεδιασμένη έτσι ώστε να διατηρείται η πραγματική και φαινομενική ανεξαρτησία του. Για την επίτευξη του στόχου δημοσίου συμφέροντος, η ορθή διαφοροποίηση των σταθερών πηγών χρηματοδότησης αναμένεται να εξασφαλίσει όχι μόνο τη διατήρηση της συνέχειάς του, αλλά και την εγγύηση της ανεξαρτησίας του PIOB. Η σημασία της διαφοροποίησης της χρηματοδότησης είχε ήδη αναγνωριστεί κατά τη μεταρρύθμιση της IFAC (International Federation of Accountants – Διεθνής Ομοσπονδία Λογιστών), το 2003, η οποία αποτέλεσε την απαρχή του υφιστάμενου συστήματος κατάρτισης διεθνών προτύπων, συμπεριλαμβανομένου του PIOB.

Από την ίδρυσή του το 2005 έως το 2010, οπότε τέθηκε σε εφαρμογή το κοινοτικό πρόγραμμα χρηματοδότησης που θεσπίστηκε με την απόφαση 716/2009/ΕΚ, το PIOB χρηματοδοτούνταν αποκλειστικά από την IFAC [εκτός ορισμένων συνεισφορών σε είδος από την Ισπανία (το PIOB εδρεύει στη Μαδρίτη)].

Οι πόροι που διατίθενται από την IFAC σε ένα δεδομένο έτος αντιστοιχούν στη μέγιστη εγγυημένη συνεισφορά που παρέχεται στο PIOB, χωρίς περαιτέρω παρέμβαση από την IFAC. Οι συνεισφορές από πηγές εκτός της IFAC αντικαθιστούν και, ως εκ τούτου, μειώνουν τη συνεισφορά της IFAC για το συγκεκριμένο έτος. Ιδανικά, το ποσοστό της συνεισφοράς της IFAC στις συνολικές ετήσιες δαπάνες του PIOB δεν θα πρέπει να υπερβαίνει το ήμισυ του συνόλου.

Η συνεισφορά της ΕΕ κατά την περίοδο 2010-2016 έχει ενθαρρύνει άλλους δυνητικούς χορηγούς να προβούν και οι ίδιοι σε συνεισφορές. Το 2016 τα έσοδα του PIOB ανήλθαν σε 1 563 565 EUR. Από την IFAC εξασφαλίστηκαν 914 758 EUR, ποσό που αντιστοιχεί στο 58,50 % του συνόλου.

Το 2017 η συνεισφορά της ΕΕ ανήλθε σε 325 000 EUR, ποσό που αντιστοιχεί στο 20,37 % του συνόλου. Η IFAC συνεισέφερε 1 059 807 EUR, ποσό που αντιστοιχεί στο 66,45 % του συνόλου. Η κατανομή των χρηματικών συνεισφορών των οργανισμών μελών παρατίθεται στο προσάρτημα 4.

Το άρθρο 9 παράγραφος 5 του κανονισμού προβλέπει ότι, αν η χρηματοδότηση από την IFAC σε ένα δεδομένο έτος υπερβεί τα δύο τρίτα της συνολικής ετήσιας χρηματοδότησης του PIOB, η Επιτροπή προτείνει τον περιορισμό της ετήσιας συνεισφοράς της για το έτος αυτό σε 300 000 EUR κατ’ ανώτατο όριο. Το 2017 (όπως και την περίοδο 2014-2016) δεν συνέβη κάτι τέτοιο. Ως εκ τούτου, δεδομένου ότι το κρίσιμο όριο συνεισφοράς της IFAC που ορίζεται στον κανονισμό (66,66 %) δεν έχει επιτευχθεί, η Επιτροπή δεν χρειάζεται να αναθεωρήσει τη συνεισφορά της προς το PIOB για το 2017.

5.Συμπέρασμα

Το 2017 το ενωσιακό πρόγραμμα χρηματοδότησης εξακολουθεί να έχει εξαιρετική σημασία στο πλαίσιο των προσπαθειών της ΕΕ για τη δημιουργία μιας Ένωσης Κεφαλαιαγορών και τη διασφάλιση της χρηματοπιστωτικής σταθερότητας. Οι τρεις δικαιούχοι (η EFRAG, το IFRSF και το PIOB) επιτέλεσαν την αποστολή τους η οποία ήταν η υπεράσπιση του ευρωπαϊκού δημοσίου συμφέροντος και η σημαντική συμβολή στη λειτουργία της εσωτερικής αγοράς.

Ωστόσο, μολονότι τα συνολικά αποτελέσματα αυτών των δράσεων ήταν θετικά όσον αφορά τους τρόπους εφαρμογής, φαίνεται ότι υπάρχουν περιθώρια βελτίωσης. Η Επιτροπή θα συνεργαστεί με τους δικαιούχους το 2018 για να εξασφαλίσει (ακόμα) υψηλότερα πρότυπα διαφάνειας, ιδίως όσον αφορά την καθιέρωση υποχρεωτικών μητρώων διαφάνειας στις συνεδριάσεις με εξωτερικά ενδιαφερόμενα μέρη.

Όσον αφορά την EFRAG, η Επιτροπή εκτίμησε τη διεξοδική ανάλυση επιπτώσεων, στην οποία υποστηρίχτηκαν οι συμβουλές της EFRAG σχετικά με την έγκριση των νέων ή αναθεωρημένων προτύπων ΔΠΧΑ. Η Επιτροπή ενθαρρύνει την EFRAG να συνεχίσει την ανάπτυξη των ικανοτήτων της στον συγκεκριμένο τομέα, προκειμένου να διασφαλίσει ότι τα εγκεκριμένα πρότυπα ΔΠΧΑ είναι κατάλληλα για την Ευρώπη.